Perunika

**Perunika**, odnosno **iris**, biljka je iz porodice jednosupnica koja pripada porodici *Iridaceae*, zajedno s rodovima gladiola (*Gladiolus)* i šafrana (*Crocus*) , trajne zeleni s podancima i gomoljima.
Vrijeme cvatnje je od svibnja do srpnja.

Iz valjkastog, puzavog i trajnog podanka rastu uski, uspravni i sabljasti listovi. Cvjetna stabljika naraste i do 1,50 m visoko i obično ima dva do tri cvijeta na krajevima cvjetne stabljike. Cvjetovi se sastoje iz 6 u 2 reda poredanih cvjetnih listova od kojih je vanjski svinut a unutarnji uspravan. Cvjetni listovi su najčeščće plave boje, pri dnu sa žutim ili bjelkastim mrljama i prevučeni ljubičastim žilicama.

Godine 2000. proglašena je hrvatskim nacionalnim cvijetom na prijedlog Hrvatske akademije znanosti i umjetnosti.

Naziv potječe od imena grčke božice duge, glasnice bogova Iride (grč. - duga), a naš naziv perunika dolazi od imena vrhovnog staroslavenskog boga gromovnika Peruna i njegove žene, boginje Perunike. Kajkavski naziv za peruniku leluja ili ljeljuja, proizašao je iz drugog imena boginje Perunike - Ljelja. Ostali hrvatski narodni nazivi prate božanske poveznice - bogiša, cvit ili kaćun nebeski, ili se pak odnose na mačasti, odnosno sabljasti obilik listova - mačinac, mačak, sabljarka, sabljić ili špade (lat. spadix - mač) u Istri.

Perunika *Iris x rotschildii* je križanac ilirske (*[[Iris illyrica]]*) i šarene perunike (*[[Iris variegata]]*). Prvi je put spominje botaničar Arpad von Degen u svom velikom djelu "Flora Velebitica" 1936.g.

Božica Iris je kao glasnica bogova, dugom šarala s visina prenoseći poruku na Zemlju. Tamo gdje bi duga dotakla tlo, kao i munja boga gromovnika Peruna, izrastala je perunika, možda svaki put druge boje. Na Istoku u Japanu ona simbolizira pobjedu, a u doba Karla Velikog koristi se kao francuski kraljevski simbol.

U Botaničkom vrt Prirodnoslovno-Matematičkog fakulteta u Zagrebu perunike čine najveću zbirku trajnica, od oko 150 različitih vrsta i sorti. Zbog nedostatka prostora, na parteru i oko jezera posađeno je tek nekoliko desetaka različitih sorti ukrasnih perunika, većinom iz skupine bradatih perunika (*Barbata Elatior*).

U Vrtu se uzgajaju i hrvatske endemične i rijetke vrste toga roda, npr. osim hrvatske perunike (Iris croatica) uzgaja se blijeda perunika *Iris pseudopallida* i jadranska perunika *Iris adriatica*.

Strogo zaštićene biljke iz porodice *Iridaceae* u Hrvatskoj:

* Dalmatinski šafran (Crocus dalmaticus)
* Tomasijev šafran (Crocus thomasii)
* Močvarna gladiola (Gladiolus palustris)
* Jadranska perunika (Iris adriatica)
* Hrvatska perunika (Iris croatica)
* Ilirska perunika (Iris illyrica)
* Blijeda perunika (Iris pseudopallida)
* Sibirska perunika (Iris sibirica)
* Perunika (Iris x rotschildii)
 	 
Pojedine vrste perunika upotrebljavaju se i u farmaciji te pri izradi parfema.
U ljekovite svrhe sabire se uglavnom podanak (*Rhizoma Iridis*), koji se iskapa u listopadu. Katkada se sabiru i listovi i to za uporabu u svježem stanju, jer se u suhom ne mogu upotrebljavati.
Podanak sadrži eterično ulje, veće količine smole, tanine i glikozid iridin.
U svojoj pradomovini, Americi, podanak perunike su od prastarih vremena koristili Indijanci kao najbolje sredstvo protiv vodene bolesti.

Florentinska perunika (*Iris Florentina*) naziva se i bijeli kmin, perunika mirisna, pitomi kmin, bela perunika. Podanak ove perunike naziva se korijen ljubice, a u osušenom stanju miriše na ljubicu. Upotrebljava se u proizvodnji parfema, dodaje se pastama i tekućinama za zube.

## Iris croatica

Hrvatska perunika *Iris croatica* je endemična vrsta u Hrvatskoj. Tipično razvijeni oblici hrvatske perunike pojavljuju se u svijetlim šumama hrasta medunca i crnoga graba. Za stanište bira dolomitne i vapnenačke obronke brdskih područja kontinentalne Hrvatske. Zauzima jugozapadni dio panonsko-pontskog areala koji je značajan po reliktnoj flori i vegetaciji. Najpoznatija su nalazišta Medvednica, Strahinčica, Samoborsko gorje i Ogulinsko zagorje.

## Vanjske veze

* prodaja bradate perunike  
* slika hrvatske perunike  
* IRB Društvo Iris croatica o izložbi "Perunika - hrvatski nacionalni cvijet"
* Izložba Perunika - hrvatski nacionalni cvijet, katalog 
* Pravilnik o skupljanju samoniklih biljaka u svrhu prerade, trgovine i drugog prometa, N.N. br.199/03 i 30/04